A jerin sù
par jù dîs mil lis personis che ai 22 di Març a àn partecipât a
Iruñea / Pamplona ae manifestazion pal dirit a vivi in euskara in
Navare. Cun di fat, ta cheste comunitât autonome, a son cetancj i
pidiments che si cjatin a vê di frontâ i citadins che a àn il basc
tant che prime lenghe. Il prin ostacul al è chel de division de
Navare in trê areis, une là che si à un ricognossiment formâl dai
dirits linguistics dai bascs, une altre là che si ‘nt ricognòs
dome cualchidun, e une tierce là che cui che al fevele par euskara
nol à nissun dirit. A son po lis politichis discriminatoriis metudis
in at dal guvier locâl che no previodin la cognossince dal basc tant
che criteri par lavorâ inte aministrazion publiche nancje inte aree
bascofone, la proibizion di vê in digjitâl la radiotelevision
publiche de Comunitât Autonome Basche e il dinei de licence par
Euskalerria Irratia, la uniche radio a vê dute la sô programazion
par euskara, cundut des sentencis dai tribunâi che a dan reson ae
emitente. A son po di zontâ i tais ai finanziaments, massime a partî
dal 2011, che a àn obleât a ridusi ancjemò di plui i servizis
comunâi par euskara e a sierâ diviers mieçs di comunicazion bascs,
e che a àn lassât cence un franc i istitûts par insegnâ l’euskara
ai adults. Par dutis chestis resons i manifestants a àn domandât un
cambiament radicâl inte politiche navare par garantî il dirit a
vivi ad in plen par basc. Ae iniziative a àn aderît ancje
aministrazions locâls, organizazions culturâls e di volontariât,
sindacâts e partîts politics tant che EH Bildu, Geroa Bai, Aralar,
Sortu e EA.
Font:
Noticias de Navarra, 22/03/14
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn sot_Latn fra_Latn glg_Latn